AFTALE om afslutning af forhandlingerne mellem Det Europæiske Fællesskab og Amerikas Forenede Stater i henhold til artikel XXIV, stk. 6, i GATT

DET EUROPÆISKE FÆLLESSKAB og AMERIKAS FORENEDE STATER,

SOM ØNSKER at bringe deres forhandlinger i henhold til artikel XXIV, stk. 6, i GATT til afslutning på basis af et rimeligt og gensidigt tilfredsstillende kompromis,

SOM DESUDEN ØNSKER at styrke det nære partnerskab mellem Det Europæiske Fællesskab og Amerikas Forenede Stater i handelsmæssige og økonomiske anliggender,

ER BLEVET ENIGE OM FØLGENDE BESTEMMELSER:

I. Indrømmelser vedrørende markedsadgang:

A. Det Europæiske Fællesskab indarbejder i sin nye liste CLX, der skal gælde for De Femtens toldområde, de indrømmelser, der var medtaget i den tidligere liste LXXX, ændret ved Det Europæiske Fællesskabs liste, der er knyttet som bilag til Marrakesh-protokollen til den almindelige overenskomst 1994 (af 15. april 1994).

B. Som fastsat i bilag a) (1) til denne aftale nedsætter og binder Det Europæiske Fællesskab de gældende toldsatser pr. 1. januar 1996 med de angivne undtagelser, åbner toldkontingenter som angivet og fremskynder tidsplanen for Uruguay-rundens toldindrømmelser.

C. Forbedringer, der indrømmes tredjelande under Det Europæiske Fællesskabs forhandlinger i henhold til artikel XXIV, stk. 6, i GATT, skal også gælde for De Forenede Stater.

II. Aftale om informationsteknologi:

Parterne i denne aftale godkender og stadfæster principperne og forpligtelserne i bilag b) til denne aftale.

III. Landbrugsanliggender:

A. De Forenede Staters regering accepterer de grundlæggende elementer i Det Europæiske Fællesskabs tilgang til tilpasningen af De Tolvs og Finlands, Sveriges og Østrigs forpligtelser efter den nylige udvidelse af Fællesskabet:

- modregning af eksportforpligtelser

- modregning af toldkontingenter

- aggregering af indenlandske støtteforpligtelser.

De relevante juridiske gennemførelsesbestemmelser skal endnu aftales.

B. Begge parter vedtager følgende bestemmelser vedrørende handelen med ost:

1. De toldkontingenter for ost, som De Forenede Stater har indrømmet Finland, Sverige og Østrig i sin Uruguay-rundeliste XX, vil, så snart det er administrativt muligt, blive sammenlagt med de toldkontingenter for ost, som De Forenede Stater har indrømmet De Tolv. I tiden mellem det faktiske tidspunkt for denne sammenlægning og den 1. januar 1998 vil de toldkontingentmængder, der oprindeligt er indrømmet Finland, Sverige og Østrig og De Tolv, blive forbeholdt disse lande. Hvis De Forenede Staters regering i denne periode tillader adgang for varer fra andre lande til disse mængder, vil en sådan adgang i første række blive givet for varer fra De Femten.

2. Toldkontingenterne for ost er undergivet bestemmelserne i stk. 3 og 4 i Tokyo-rundearrangementet mellem De Forenede Stater og Fællesskabet vedrørende ost og Section 702 i Title VII i U. S. Public Law 96-39, som ændret, hvori fastsættes visse procedurer og instrumenter, der bringes i anvendelse i tilfælde af, at subsidieret importeret ost sælges til lavere priser end priserne på De Forenede Staters hjemmemarked.

IV. Afsluttende bestemmelser:

A. Denne aftale træder i kraft på datoen for undertegnelsen.

B. Hver af parterne kan til enhver tid anmode om afholdelse af konsultationer om de anliggender, der er omhandlet i denne aftale.

Undertegnet i Bruxelles, den toogtyvende december nittenhundrede og femoghalvfems.

For regeringen for Amerikas Forenede Stater

For Rådet for Den Europæiske Union

Bilag a)

Landbrugsprodukter (aftale indrømmelser - formatet skal ændres)

- Toldkontingent på 63 000 tons delvis sleben og sleben ris

1006 30 00 til 0 ECU/ton (erga omnes)

- Toldkontingent på 20 000 tons afskallet brown rice

1006 22 55 til 8 ECU/ton (erga omnes)

- Forhøjelse af det bestående toldkontingent for mandler med skal

0802 11 90, afskallede 0802 12 90 til 2 % fra 45 000 tons til 90 000 tons

- Nedsættelse af toldsatsen for dyrefoder til nul

2309 10 11

2309 10 31

(Søde) kirsebær, friske 0809 20 10/2

Toldkontingent på 800 tons (21. maj 15. juli) til 4 % erga omnes og en nedsættelse af den endelige told fra 12 % til 6 % i perioden 16. juni 15. juli

- en nedsættelse af toldsatsen for friske blade fra 2½ til 2 %

0604 9150

Ordningen for forvaltning af toldkontingentet på 63 000 tons delvis sleben og sleben ris og 20 000 tons afskallet brown rice skal omfatte tildeling til traditionelle leverandører. Det Europæiske Fællesskab kan også udpege ankomsthavne for at opretholde det traditionelle handelsmønster og leverandørforbindelser på anmodning af eksportlandet. De Forenede Stater har anmodet om, at Det Europæiske Fællesskabs import af ris under de to ovennævnte toldkontingenter fra De Forenede Stater indgår i det traditionelle handelsmønster med de nye medlemsstater. Det Europæiske Fællesskab vil inden for grænserne af fællesskabsretten træffe de nødvendige foranstaltninger til at imødekomme den amerikanske anmodning. Der vil blive afholdt yderligere konsultationer om, hvorledes aftalen skal gennemføres.

Bilag b)

Aftale om informationsteknologi

Det Europæiske Fællesskab har i forbindelse med sin kompensation i henhold til artikel XXIV, stk. 6, i GATT 1994 foretaget en betydelig nedsættelse af sine toldsatser på en lang række halvledere og integrerede kredsløb. Disse nedsættelser vil desuden blive gennemført fra den 1. januar 1996, hvilket er meget tidligere end som fastsat i den tidsplan for nedtrapning, der blev vedtaget ved afslutningen af Uruguay-runden.

Tilbuddet under forhandlingerne i henhold til artikel XXIV, stk. 6, burde lette hurtige drøftelser om tilgangen til det endelige mål, som er en aftale om informationsteknologi, der skal omfatte afskaffelse af tolden i 2000 inden for informationsteknologisektoren. Det Europæiske Fællesskab og De Forenede Stater vil, når forhandlingerne i henhold til artikel XXIV, stk. 6, er afsluttet, søge at indgå en sådan aftale med Quad-partnere og andre større producenter af sådanne produkter i WTO.

(1) Se bilagene til forordning (EF) nr. 3093/95 på side 1 i denne Tidende.